Palaudiovisual oferirà nou projeccions de cinema i la retransmissió en directe de La traviata, de Giuseppe Verdi
25 juny 2025

## Palaudiovisual oferirà nou projeccions de cinema i la retransmissió en directe de La traviata, de Giuseppe Verdi25 juny 2025Última actualització: 25 juny 2025

![](../gestion/img/31242092ebdc90836ca093916465f678c29fabb70ad13dd7c6be8af390c9231a.jpg)  
  

La regidora delegada de Cultura, **Balbina Sendra**, i la directora del Palau Ducal, **Estela Pellicer**, han presentat hui una nova edició de la iniciativa **Palaudiovisual**, que tindrà lloc entre el 2 de juliol i el 27 d’agost. Totes les projeccions es celebraran a partir de les 22 hores i en versió original subtitulada. Es tracta d’una de les activitats més demandades del calendari del Palau Ducal i que s’ha consolidat dins de la programació cultural de la ciutat.

Concretament, els títols que es projectaran seran: _Ruta Salvatge_ (2 de juliol), _Bodegón con fantasmas_ (9 de juliol), _Tú no eres yo_ (16 de juliol), _A Real Pain_ (23 de juliol), _Cómo hacerse millonario antes de que muera la abuela_ (30 de juliol), _Secretos de un crimen_ (6 d’agost), _Una ballena_ (13 d’agost), _Lo carga el diablo_ (20 d’agost) i _Seul 12.12_ (27 d’agost).

Les entrades (cadira 3 € i hamaca 5 €) es posaran a la venda el pròxim 1 de juliol i es podran adquirir a **vivaticket.es** o al mateix Palau Ducal 30 minuts abans de cada sessió.

Sobre aquesta iniciativa, la responsable de Cultura ha afirmat que es tracta d’una cita consolidada i molt esperada. “_Parlem d’un cinema a l’aire lliure molt especial, que s’allunya del circuit comercial habitual i ofereix una programació cuidada i diferent, en la línia del CinePot”_.

Sendra ha recordat que “aquesta proposta cultural forma part de la programació d’estiu a la ciutat, que complementa la rica agenda d’activitats a la platja i als diferents espais patrimonials, com la Casa de Cultura, el Teatre Serrano o el Monestir de Sant Jeroni de Cotalba”.

Per la seua banda, Pellicer ha afirmat: “_És un plaer comptar amb la programació del Palaudiovisual, que no sols enriqueix l’oferta cultural de la ciutat, sinó que també dona vida al mateix Palau Ducal”. “Aquesta iniciativa s’ha convertit ja en un clàssic per al públic local, que any rere any espera amb il·lusió els dimecres d’estiu per a gaudir del cinema de qualitat en aquest espai únic”_.

La directora del Palau ha convidat tots els amants del cinema i la cultura a sumar-se a aquesta proposta estiuenca que combina qualitat artística i patrimoni històric: “_Us esperem tots els dimecres a partir del 2 de juliol per a gaudir junts del millor cinema i cultura al Palau”_.

  

**Setmana de l’Òpera**

Com a novetat destacada d’aquesta edició, la regidora ha anunciat una sessió especial d’òpera a l’aire lliure. L’edil ha explicat que el Teatre Real celebra aquest estiu el desé aniversari de la **Setmana de l’Òpera** amb una retransmissió en directe de _La traviata_, de Giuseppe Verdi, que es podrà seguir en múltiples localitats de tot Espanya entre les quals s’ha inclòs Gandia.

La cita tindrà lloc el dissabte 19 de juliol a les 21:00 h, amb accés lliure fins a completar aforament. Serà una oportunitat única per a gaudir d’una de les òperes més emblemàtiques del repertori líric, en un format obert i accessible per a tots els públics.

La producció, a càrrec de la **Dutch National Opera & Ballet**, comptarà amb la participació del **Cor i l’Orquestra Titulars del Teatre Real**. Durant les 2 hores i 45 minuts de duració (amb descans inclòs), els espectadors podran delectar-se amb alguns dels passatges més cèlebres de l’òpera, com el cèlebre brindis _“Libiamo ne’ lieti calici”_.